Casper U. Mortensen blev fejlagtigt dømt for skridt på en hinkefinte mod Spanien. En fejl, som kampens dommer erkendte overfor danskeren efter kampen.

Se EM i håndbold på TV 2 PLAY

Afsted går det i en kontra. Danmark er i front med tre mål, og der resterer mindre end 10 minutter af den vigtige mellemrundekamp mod Spanien. Casper U. Mortensen får bolden. Han har ansvaret for at afslutte kontraen med mål overfor den frygtindgydende spanske målmandskæmpe Arpad Sterbik, som allerede to gange har pillet pynten af den danske venstrefløj i anden halvleg.

Så hvad gør Casper U. Mortensen? Han finder en af sine personlige favorit-finter frem. En hinkefinte, hvor han i stedet for tage skridt skiftevis venstre-højre-venstre, så tager to hurtige på venstre i træk. Og det virker. Sterbik bliver snydt og gør udfald. Målet er åbent til den anden side, og venstrefløjen kan score sikkert.

Men nej, det tæller ikke. For det er ikke kun den spanske målmand, der blev snydt - det gør kampens dommer også. Han dømmer nemlig skridt, hvilket irriterer Casper U. Mortensen på banen og også efter kampen, der slutter med en dansk sejr på 27-23.

- Jeg lidt træt af, at dommeren dømmer skridt på min hinkefinte. Det er nok første gang, det er sket i min karriere, siger den 26-årige venstrefløj med et smil til TV 2 SPORT.

Men det nager heldigvis ikke danskeren mere, end han godtager en efterfølgende undskyldning fra dommeren, der indrømmer overfor Casper U. Mortensen, at skridtkendelsen var en fejl:

- Det er altid noget, at han indrømmer bagefter, at han har lavet en fejl, fortæller venstrefløjen, som scorede et mål i den danske mellemrundesejr.

Humøret var ikke kun godt hos fløjspilleren, men i hele omklædningsrummet:

- Der er super god stemning dernede. Efter en sløj første halvleg er det en fornøjelse, at vi kommer tilbage. Vi kommer ud i anden halvleg og får vist noget moral og energi. Selvom vi brænder et hav af chancer på Sterbik, så formår vi at holde hovedet koldt og køre den hjem til sidst, siger Casper U. Mortensen inden han returnerer til sejrsfejringen i omklædningsrummet.

Se de glade danske spillere ankomme til deres omklædningsrum efter sejren lige her nedenfor: